4,700 ล้านบาท ให้สหกรณ์นำไปปล่อยกู้ในอัตราดอกเบี้ยต่ำ ดูแลช่วยเหลือการประกอบอาชีพของสมาชิก
นายวิศิษฐ์ ศรีสุวรรณ์ อธิบดีกรมส่งเสริมสหกรณ์ กล่าวว่า กองทุนพัฒนาสหกรณ์  (กพส.) สามารถสร้างความก้าวหน้าและการเติบโตให้กับสหกรณ์อย่างแท้จริง ทั้งสหกรณ์ขนาดกลาง ขนาดเล็ก หรือสหกรณ์ที่พึ่งตั้งใหม่ ให้เป็นองค์กรที่มีศักยภาพและเข้มแข็งจากการนำเงินไปเป็นทุนหมุนเวียนในการรวบรวมผลผลิตการเกษตรและนำมาแปรรูป เพื่อจำหน่ายสู่ตลาด เป็นการสร้างมูลค่าเพิ่มให้ผลผลิตและสร้างรายได้กลับสู่สมาชิก จากสถานการณ์ปัจจุบันซึ่งมีการระบาดของโรคโควิด–19 ยังมีสหกรณ์อีกจำนวนมาก  ที่มีศักยภาพในการส่งเสริมให้สมาชิกประกอบอาชีพและรวบรวมผลผลิตออกจำหน่าย ทำตลอดห่วงโซ่การผลิต ตั้งแต่ต้นน้ำ กลางน้ำและปลายน้ำ สมาชิกมีความตั้งใจในการทำการเกษตรจริง ก็จะทำให้มีรายได้และเมื่อครบกำหนดการชำระหนี้ สมาชิกก็นำเงินที่กู้ไปสร้างอาชีพ สร้างรายได้ กลับมาคืนสหกรณ์ สหกรณ์ก็ส่งคืนให้กับกองทุนพัฒนาสหกรณ์ โดยอัตราดอกเบี้ยก็คิดตามขนาดตามชั้นลูกหนี้ กพส.ที่เราได้กำหนดหลักเกณฑ์ไว้ ซึ่งถ้าเทียบต้นทุนของสหกรณ์ กับการที่เขาจะต้องไปกู้ยืมจากสถาบันการเงินอื่น ถือว่าเงินกองทุนพัฒนาสหกรณ์มีอัตราดอกเบี้ยต่ำ ช่วยลดต้นทุนในการดำเนินธุรกิจให้กับสหกรณ์ได้ ก็จะทำให้สหกรณ์ขนาดเล็กหลายแห่งเติบโตขึ้น สมาชิกมีความเป็นอยู่ที่ดีขึ้นสำหรับในปีงบประมาณ 2565 จัดสรรกรอบวงเงินกู้ กพส.จำนวน 4,700 ล้านบาท  ปัจจุบันได้มีการอนุมัติและเบิกจ่ายแล้ว จำนวน 18 สหกรณ์ วงเงิน 58 ล้านบาทเศษ  โดยส่วนใหญ่สหกรณ์ขอกู้เพื่อนำไปรวบรวมผลผลิต จัดหาสินค้ามาจำหน่าย นำไปให้สมาชิกกู้ยืมและลงทุนในทรัพย์สิน นอกจากนี้ ยังได้จัดสรรเงินอีกส่วนหนึ่งเพื่อดำเนินงานตามนโยบายสำคัญของกระทรวงเกษตรและสหกรณ์